《秋风豪士歌》
明代·魏际瑞

秋风一夜秋空发，星斗无声山欲拔。何人对此独欣然，一啸风前动眉发。

古来豪士心不平，声名为重身家轻。十年磨剑光铓动，万里从军意气生。

斗酒青天夜击铁，天涯大地同明月。丈夫得意死单于，安能荣辱分胡越。

君不见赵有平原魏信陵，东西南北皆闻名。蛾眉骏骨尽乐事，岂论成城与倾城。

作者简介：（1620—1677）明末清初江西宁都人，初名祥，字善伯。明诸生。明亡，其父魏兆凤削发为僧，隐后翠微峰，题所居为“易堂”，不久即死。际瑞与弟魏禧、魏礼及彭士望等居翠微峰，号“易堂九子”。常游食四方，屡入将帅幕府。康熙十六年，奉清帅哲尔肯命说降吴三桂将韩大任，为大任所杀。有《魏伯子文集》。